b'\n_START_ARTICLE_\nOuran High School Host Club\n_START_PARAGRAPH_\nOuran High School Host Club (japansk: \xe6\xa1\x9c\xe8\x98\xad\xe9\xab\x98\xe6\xa0\xa1\xe3\x83\x9b\xe3\x82\xb9\xe3\x83\x88\xe9\x83\xa8\xef\xbc\x88\xe3\x82\xaf\xe3\x83\xa9\xe3\x83\x96\xef\xbc\x89 \xc5\x8curan K\xc5\x8dk\xc5\x8d Hosuto Kurabu) er en mangaserie (japansk tegneserie) laget av Bisco Hatori og utgitt i 18 bind fra 2002 til 2010._NEWLINE_Det er en romantisk komedie. Hovedpersonen Haruhi Fujioka er elev ved Ouran videreg\xc3\xa5ende skole, og forviller seg inn i en lukket gutteklubb hvor hun blir oppfattet som en gutt, og gjort til de andres tjener._NEWLINE_Serien ble f\xc3\xb8rst filmet som en anime-TV-serie i 2006 redigert av Takuya Igarashi med 26 episoder, senere som spillefilm i 2012.\n_START_SECTION_\nHistorien\n_START_PARAGRAPH_\nHaruhi Fujioka er en fattig stipend-elev ved Ouran videreg\xc3\xa5ende skole, en oppdiktet skole i Bunky\xc3\xb5, Tokyo. Fordi skoleuniformen er for dyr for henne, bruker hun lange bukser, pologenser og vest; sammen med de store brillene og det korte h\xc3\xa5ret gj\xc3\xb8r dette at hun kan forveksles med en gutt._NEWLINE_Mens hun leter etter en leseplass, forviller hun seg inn i m\xc3\xb8terommet til Host Club, i det tredje musikkrommet. Klubben best\xc3\xa5r for\xc3\xb8vrig av seks rike gutter. N\xc3\xa5r hun knuser en vase som koster rundt 8 millioner yen blir hun p\xc3\xa5lagt \xc3\xa5 arbeide som klubbens tjener for \xc3\xa5 betale for skaden. De seks guttene bruker klubben som utgangspunkt for \xc3\xa5 sjekke opp og underholde jenter. I tillegg til andre tjeneroppgaver, blir det Haruhis oppgave \xc3\xa5 hente inn jenter. Selv om guttene etterhvert oppdager Haruhis identitet, later de som ingenting, og fortsetter spillet._NEWLINE_De seks guttenes personligheter er bygget rundt stereotypier fra mangaserier: \xc2\xabprinsen\xc2\xbb, \xc2\xaborganisatoren\xc2\xbb, tvillingene som \xc2\xabsm\xc3\xa5djevlene\xc2\xbb, den barnslige \xc2\xablolitagutten\xc2\xbb og den sterke, tause \xc2\xabbeskytteren\xc2\xbb.'